Roberta Metsola Tedesco Triccas Roberta Metsola Tedesco Triccas (Pietà, 18 ta' Jannar 1979), sikwit magħrufa biss bħala Roberta Metsola, hija avukata u Membru tal-Parlament Ewropew f'isem Malta. Metsola Tedesco Triccas iggradwat mill-Università ta' Malta fejn speċjalizzat fil-liġi u l-politika Ewropea. Fis-snin bħala studenta kienet tagħmel partiti tal-Kunsill Nazzjonali taż-Żgħażagħ (KNŻ), l-iStudenti Demokristjani Maltin (SDM) u l-Moviment Żgħażagħ Partit Nazzjonalista (MŻPN), u aktar tard ġiet eletta bħala Segretarju Ġenerali tal-iStudenti Demokratiċi Ewropej (SDE). Hi serviet bħala "Attaché" tal-Liġi u Kooperazzjoni Ġudizzjarja fir-Rappreżentanza Permanenti ta' Malta għall-Unjoni Ewropea, u bħala konsulent legali għar-Rappreżentanza Għolja tal-Unjoni Ewropea għall-Affarijiet Barranin u l-Politika ta' Sigurtà. Hi immiltat għal numru ta' snin fil-Partit Nazzjonalista u kopriet ir-rwol fis-segretarjat internazzjonali tal-Partit. Kienet ukoll attiva fil-kampanja għal vot "IVA" fir-referendum għas-sħubija ta' Malta fl-Unjoni Ewropea fl-2003 u bħala voluntiera fl-uffiċċju ELCOM. Hi kkontestat bħala kandidata għall-ewwel elezzjoni għall-ħatra tal-Membri Parlamentari Ewropej f'isem Malta. Tedesco Triccas ma ġietx eletta wara li mal-ewwel għadd ġabet 5,204 voti (2.1% tal-voti kollha) u fil-ħdax-il għadd ġiet eliminata b'9,339 vot. Għall-elezzjoni suċċessiva tas-6 ta' Ġunju 2009 hi kisbet 5,880 vot mal-ewwel għadd. Mas-26 għadd hi ġiet eliminata b'20,859 vot. Nhar l-24 ta' April 2013, wara li kkontestat l-elezzjonijiet każwali għall-post vakanti li ħalla Simon Busuttil, hi ġiet eletta sabiex saret waħda mit-tliet nisa li saru Membri tal-Parlament Ewropew. Hi kienet it-tieni waħda li ġiet eletta meta laħqet il-kwota ta' 20,661 vot. Hi daħlet bħala membru tal-Kumitat għal-Libertajiet Ċivili, il-Ġustizzja u l-Intern, il-Kumitat speċjali dwar il-kriminalità organizzata, il-korruzzjoni u l-ħasil tal-flus, il-Kumitat għall-Petizzjonijiet, u bħala membru sostitut tal-Kumitat għas-Suq Intern u l-Ħarsien tal-Konsumatur. Hi miżżewwġa lil Ukko Metsola, Finlandiż li wkoll jaħdem fil-kamp Ewropew, u għandha tlett itfal li jgħixu flimkien Brussell.